Αθήνα, 23 Σεπτεμβρίου 2025

**ΔΕΛΤΙΟ ΤΥΠΟΥ**

**Προειδοποίηση για παραπλανητικά μηνύματα που εμφανίζονται ως δήθεν προερχόμενα από το Γενικό Εμπορικό Μητρώο (ΓΕΜΗ)**

Έχει παρατηρηθεί, το τελευταίο διάστημα, **η αποστολή παραπλανητικών ηλεκτρονικών μηνυμάτων (email) τα οποία φέρονται να προέρχονται από το Γενικό Εμπορικό Μητρώο (ΓΕΜΗ) και ενημερώνουν τους παραλήπτες ότι για να ολοκληρωθεί η καταχώρισή τους απαιτείται η καταβολή τέλους μέσω συνδέσμου πληρωμής**. Τα μηνύματα αυτά περιέχουν απειλητικές διατυπώσεις, όπως η ενδεχόμενη διαγραφή της επιχείρησης από το μητρώο σε περίπτωση μη πληρωμής. Το ΓΕΜΗ συνεργάζεται στενά με τις αρμόδιες αρχές, ώστε να διασφαλιστεί η προστασία των επιχειρήσεων από τέτοιες πρακτικές.

Τα συγκεκριμένα email **δεν προέρχονται από το ΓΕΜΗ** και αποτελούν απόπειρες εξαπάτησης (phishing). **Πως να προστατευθείτε:**

* **Μην απαντάτε** σε τέτοιου είδους μηνύματα.
* **Μην κάνετε κλικ** στους συνδέσμους που περιέχουν και μην καταχωρείτε προσωπικά ή οικονομικά στοιχεία.
* **Ελέγχετε πάντα** ό,τι βρίσκεστε στον επίσημο διαδικτυακό τόπο του ΓΕΜΗ πριν από οποιαδήποτε ενέργεια.
* Οι **μοναδικοί επίσημοι ιστότοποι** του ΓΕΜΗ είναι:
  + [https://www.businessportal.gr](https://www.businessportal.gr/)
  + [https://eyms.businessportal.gr](https://eyms.businessportal.gr/)
  + <https://publicity.businessportal.gr/>
  + [https://www.businessregistry.gr](https://www.businessregistry.gr/)
* Το ΓΕΜΗ **δεν αποστέλλει email με συνδέσμους πληρωμής**, ούτε απειλεί με διαγραφή επιχειρήσεων.
* Η **εγγραφή των επιχειρήσεων στο ΓΕΜΗ γίνεται αυτόματα μέσω της Υπηρεσίας Μιας Στάσης (ΥΜΣ)** και δεν απαιτείται καμία πρόσθετη πληρωμή για την ολοκλήρωσή της, εκτός από την πληρωμή του Γραμματίου Κόστους Σύστασης, η οποία πραγματοποιείται από το σύστημα της ΥΜΣ και γίνεται πριν την εγγραφή στο ΓΕΜΗ και την απόδοση ΑΦΜ.

**Ενδείξεις παραπλανητικών σελίδων ή μηνυμάτων**

* Αναφορές σε «ΕΠΕΙΓΟΝ» ή απειλές για κυρώσεις.
* Αναδυόμενα παράθυρα τα οποία ζητούν στοιχεία.
* Λάθη στη γλώσσα ή στον σχεδιασμό της σελίδας.
* Ύποπτα URL τα οποία δεν αντιστοιχούν στους παραπάνω επίσημους ιστότοπους του ΓΕΜΗ.

**Αν υπάρχει και η παραμικρή αμφιβολία, οι επιχειρήσεις θα πρέπει να επικοινωνούν απευθείας με το αρμόδιο Επιμελητήριο.**